PATVIRTINTA

Šalčininkų r. Jašiūnų pagrindinės mokyklos

direktoriaus 2021 m. rugpjūčio 30 d.

įsakymu Nr. V1-73

**ŠALČININKŲ R. JAŠIŪNŲ PAGRINDINĖS MOKYKLOS**

**TĖVŲ (GLOBĖJŲ,RŪPINTOJŲ) INFORMAVIMO IR BENDRADARBIAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Šalčininkų r. Jašiūnų pagrindinės mokyklos tėvų (globėjų, rūpintojų) informavimo ir

bendradarbiavimo tvarkos aprašas (toliau - Tvarkos aprašas) reglamentuoja mokyklos ir mokinių

tėvų (globėjų, rūpintojų) bendradarbiavimo ir informavimo tikslus, būdus ir formas.

2. Tvarkos aprašo paskirtis – reglamentuoti sistemingą, atsakingą ir konstruktyvų bendruomenės narių- mokinių – tėvų – mokytojų- bendradarbiavimą

**II SKYRIUS**

**TIKSLAI IR UŽDAVINIAI**

**3. Tikslai:**

3.1. įtraukti tėvus į ugdymo proceso planavimą, mokinių lūkesčių, pasiekimų ir pažangos aptarimą, ugdymo (si) kokybės gerinimą, problemų, susijusių su vaiko mokymosi pasiekimų gerinimu sprendimą;

3.2. skatinti tėvus padėti vaikams mokytis, sukurti jiems tinkamą edukacinę aplinką namuose, dalyvauti bendrose veiklose.

**4. Uždaviniai:**

4.1. sistemingai ir reguliariai informuoti tėvus (globėjus, rūpintojus) apie vaikų pažangumą, pažangą ir lankomumą;

4.2. taikyti įvairius bendravimo ir bendradarbiavimo su tėvais (globėjais, rūpintojais) metodus, padedančius vaikui mokytis;

4.3. vykdyti tėvų (globėjų, rūpintojų) pedagoginį ir psichologinį švietimą;

4.4. įtraukti tėvus (globėjus, rūpintojus) į mokykloje vykdomas veiklas.

**III SKYRIUS**

**TĖVŲ (GLOBĖJŲ, RŪPINTOJŲ) INFORMAVIMAS IR ŠVIETIMO VYKDYMAS**

5. Mokyklos elektroniniame dienyne nuolat pateikiama informacija apie mokinių pasiekimus, pažangą ir elgesį (pagyrimais, padėkomis, paskatinimu ir pastabomis).

6. Iškilus mokymosi, lankomumo, elgesio ar kitoms problemoms, tėvai (globėjai, rūpintojai) informuojami įvairiais būdais: skambučiu (telefonu), žinute elektroniniame dienyne , individualaus susitikimo su klasės vadovu metu arba kviečiami į pokalbį su pagalbos mokiniui

specialistais, dalykų mokytojais.

7. Klasės vadovas trišalių pokalbių metu (klasės vadovas – mokinys – tėvai (globėjai, rūpintojai), esant poreikiui ir klasėje dėstantys mokytojai) aptaria mokinių daromą pažangą, mokymosi pasiekimus, elgesį, kompetencijų ugdymą, neformaliojo švietimo pasiekimus ir pamokų lankomumą, prieš trimestro pabaigą ar jam pasibaigus, ne mažiau kaip 2 kartus per metus.

8. Bendri klasės tėvų susirinkimai organizuojami ne rečiau kaip 2 kartus per metus.

9. Klasių vadovai, pageidaujant mokinio tėvams (globėjams, rūpintojams), informaciją apie mokinio mokymosi ir lankomumo rezultatus parengia raštu ne vėliau kaip iki kito mėnesio 10 d.

10. Mokiniui pavėlavus, dalyko mokytojas elektroniniame dienyne pažymi „p“ ir parašo pastabą. Jei mokinys vėlavo pusę ir daugiau pamokos laiko ir vėlavimo priežastis nereikšminė, mokytojas žymi „n“ ir elektroniniame dienyne parašo pranešimą tėvams (globėjams, rūpintojams).

11. Jei mokinys pavėluoja į pamokas 5 ir daugiau kartų per mėnesį, klasės vadovas pokalbiui į mokyklą kviečia mokinio tėvus (globėjus, rūpintojus).

12. Klasės vadovas informuoja tėvus (globėjus, rūpintojus) apie:

12.1. numatomus nepatenkinamus trimestro įvertinimus likus mėnesiui iki trimestro pabaigos;

12.2. vykdomas edukacines išvykas, turizmo renginius;

12.3. švietimo ir mokymosi pagalbą;

12.4. patyčias, jei mokinys yra skriaudėjas ar skriaudžiamasis;

12.5. mokymosi, elgesio ar kitas problemas;

12.6. mokinio sveikatos sutrikimą.

13. Mokykla:

13.1. organizuoja Atvirų durų dienas, jų metu vyksta susitikimai su dalykų mokytojais, mokinių tėvams (globėjams, rūpintojams) sudaromos sąlygos pabendrauti su kiekvieno dalyko mokytoju;

13.2. pateikia informaciją tėvams (globėjams, rūpintojams), susijusią su ugdymo proceso organizavimu, elektroniniame dienyne, mokyklos internetiniame tinklalapyje (http://www.jasiunupagrindine.salcininkai.lm.lt/), informaciniuose stenduose.

14. Profesinio orientavimo koordinatorė individualiai konsultuoja tėvus mokinių informavimo, profesinio veiklinimo, planavimo karjerai klausimais.

15. Iškilus problemoms, mokinių tėvai gali kreiptis į mokyklos administraciją. Mokyklos administracija padeda spręsti susidariusias problemas, pagal galimybes atsižvelgia į tėvų (globėjų, rūpintojų) pageidavimus, susijusius su jų vaikų ugdymu(si).

16. Individualiai tėvus (globėjus, rūpintojus) konsultuoja mokyklos direktorius ir direktoriaus pavaduotojai ugdymui, socialinis pedagogas, specialusis pedagogas, logopedas.

17. Vaiko gerovės komisija:

17.1. teikia rekomendacijas tėvams (globėjams, rūpintojams) dėl poveikio priemonių taikymo;

17.2. tarpininkauja dėl šalčininkų PPT pagalbos teikimo mokiniui, tėvams (globėjams, rūpintojams);

17.3 Specialiųjų ugdymo(si) poreikių turinčių mokinių pažangą ir pasiekimus specialistai aptaria Vaiko gerovės komisijoje, individualiai arba kartu su administracija, dėstančiais mokytojais, mokinių tėvais (globėjais, rūpintojais), klasės vadovu ir pačiu mokiniu.

18. Tėvų pedagoginis švietimas integruojamas į klasių vadovų veiklą.

19. Informacija pedagoginio švietimo temomis tėvams teikiama mokyklos internetiniame tinklalapyje (http://www.jasiunupagrindine.salcininkai.lm.lt/).

20. Pokalbių metu mokyklos administracija, dalykų mokytojai, klasių vadovai, pagalbos mokiniui specialistai laikosi pedagogų etikos taisyklių, mokyklos bendruomenės vertybinių nuostatų, darbo tvarkos taisyklių, Asmens duomenų tvarkymo ir apsaugos taisyklių.

**IV SKYRIUS**

**TĖVŲ DALYVAVIMAS MOKYKLOS SAVIVALDOS INSTITUCIJŲ VEIKLOJE**

21. Mokinių tėvai (globėjai, rūpintojai) įtraukiami į mokyklos savivaldą:

21.1. klasių tėvų aktyvas svarsto klasių bendruomenių problemas, tariasi dėl klasės bendruomenės

veiklos, teikia siūlymus mokyklos administracijai dėl ugdymo kokybės ir mokyklos veiklos tobulinimo;

21.2. į Mokyklos tėvų komitetą išrinkti tėvai (globėjai, rūpintojai) atstovauja klasės interesams, deleguoja atstovus į Mokyklos tarybą, svarsto tėvų pageidavimus ir teikia pasiūlymus mokyklos administracijai;

21.3. į Mokyklos tarybą išrinkti tėvai (globėjai, rūpintojai) svarsto aktualiausius mokyklos veiklos klausimus pagal Mokyklos tarybos nuostatus (ugdymo plano galimybių išnaudojimą, metinio veiklos plano tikslus ir uždavinius, neformaliojo švietimo poreikius, pasiūlą ir kt.).

**V SKYRIUS**

**BAIGIAMOSIOS NUOSTATOS**

22. Siekiant užtikrinti mokyklos ir mokinių tėvų (globėjų, rūpintojų) informavimą, bendradarbiavimą ir švietimą, mokinių tėvai (globėjai, rūpintojai) turi nuolat domėtis vaiko ugdymo(si) rezultatais ir bendradarbiauti su klasių vadovais, mokytojais, pagalbos mokiniuispecialistais, mokyklos administracija.

23. Pageidavimus, pasiūlymus dėl mokinių tėvų (globėjų, rūpintojų) informavimo ar švietimo mokinių tėvai (globėjai, rūpintojai) žodžiu ar raštu gali pateikti mokyklos direktoriui, direktoriaus pavaduotojams ugdymui, klasių vadovams, dalykų mokytojams, aptarti Mokyklos tėvų komitete ar Mokyklos taryboje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_